কী হওয়ার ইচ্ছে ছিল সেটাও স্বচ্ছভাবে মনে পড়ে না। তবে বড় বোনদের কাছে শুনেছি মাঝে মধ্যেই খড়ের পুঞ্জির ওপর দাঁড়িয়ে সাথীদেরকে শ্রোতা বানিয়ে বিভিন্ন ভাষায় অবোধ্য বক্তৃতা দেয়ার চেষ্টা নাকি করতাম। নেতা-নেত্রীর ভাবও দেখাতাম। ষষ্ঠ শ্রেণিতে থাকাবস্থায়ই ইংরেজ হটাও আন্দোলনে অংশ নিই। ময়মনসিংহ শহর সংলগ্ন ব্রহ্মপুত্র নদের তীরে কোর্ট-কাচারির পাশে বেড়াতে যেতে যেতে উকিল সাহেবদের পোশাক পরিচ্ছদ, হাঁটা-চলার পরিচ্ছন্নতা ও গাম্ভীর্র্যপূর্ণ ভাব দেখে বড় হয়ে উকিল হওয়ার বাসনাও যে জাগেনি তা নয়। ঢাকায় উকালতি পড়ার সময় ভাবতাম উকালতি করলে হাইকোর্ট, সুপ্রিম কোর্টেই করব। জীবনে সরকারি চাকরি করব না বলে পণ করেছিলাম। কিন্তু ভাগ্যের লেখা কী করে উতরানো যায়। ১৯৮২ সালের জানুয়ারিতে বিচারপতি পদ গ্রহণ করতে হয়েছিল। ২০ বছরের উকালতি জীবনে কোথাও নির্বাচনে যাইনি। কিন্তু বিচারপতি জীবনের ৯ বছরের মাথায় প্রধান নির্বাচন কমিশনারের দায়িত্ব নিয়ে জাতীয় নির্বাচন পরিচালনা করতে হলো। সবই আল্লাহ্র ইচ্ছায়।